Predkladacia správa

 
Predmetom predloženého materiálu je správa o účasti delegácie Slovenskej republiky na 24. zasadnutí Medzinárodnej konferencie o váhach a mierach (CGPM), ktorá je najvyšším orgánom Metrickej konvencie. Účasť na tomto rokovaní vyplýva z členstva Slovenskej republiky v Metrickej konvencii, do ktorej vstúpila Slovenská republika v rámci vtedajšieho Rakúsko-Uhorska 1875, oficiálne rok vstupu s započítava až v rámci Československej republiky v roku 1922, kedy bol pristúpenie  vyhlásené dodatkom k vyhláške ministra zahraničných vecí č.351 Sb.z.a.n. Tento rok pristúpenia platí aj pre Českú republiku.  
 
24. Zasadnutie Medzinárodnej konferencie o váhach a mierach (CGPM) sa uskutočnilo v dňoch 17. - 21. 10. 2011 v priestoroch Svetovej organizácie pre zdravie živočíchov (OIE) v Paríži. Ministra zahraničných vecí Slovenskej republiky, ktorý je riadnym zástupcom SR v Metrickej konvencii, zastupovala Ing. Lucia Gocníková, predsedníčka Úradu pre normalizáciu, metrológiu a skúšobníctvo (ÚNMS SR), s členmi delegácie, v ktorej  boli RNDr. Jozef Kadlečík, riaditeľ odboru metrológie ÚNMS SR, doc. Ing. Martin Halaj, PhD., zastupujúci generálny riaditeľ Slovenského metrologického ústavu (SMÚ) a Ing. Jaromír Markovič, generálny riaditeľ Slovenskej legálnej metrológie, n. o. (SLM, n.o.). Poverenie vystavil minister zahraničných vecí SR a riadiaci orgánom konferencie akceptoval jeho právoplatnosť a právo hlasovať za SR.        
 
Rokovanie otvoril štátny tajomník Ministerstva zahraničných vecí a európskych záležitostí. Zdôraznil úlohu medzinárodnej metrológie, pripomenul potrebu meraní aj vo vzťahu k rokovaniu summitu G20, ktoré sa bude konať v Cannes. 
Správu o činnosti od ostatnej konferencie podal Barry Inglis, prezident Medzinárodného výboru pre miery a váhy (CIPM). Od konania 23. konferencie sa prijali štyri nové členské štáty - Kazachstan, Chorvátsko, Keňa a Saudská Arábia a pribudlo aj 12 nových asociovaných krajín. 
    
Realizácia záverov CGPM je prioritou činnosti Medzinárodného úradu pre váhy a miery (BIPM). Sústreďuje sa na dlhodobú prácu na strategických cieľoch schválených na predchádzajúcej 23. konferencii CGPM. Aj keď je v súčasnej ekonomickej situácii nesmierne ťažké podporovať vedu, treba si uvedomiť výhody, ktoré prináša približne 70 ľudí pracujúcich v BIPM, členským štátom a ich obyvateľom. 
Pozornosť konferencie sa venovala aj  spolupráci medzinárodných organizácií spolupracujúcich s BIPM (OIML, IAEA, WMO, IEC), kde sa načrtli aj spoločné oblasti záujmu v budúcnosti.
Do budúcnosti sa ukazuje potreba redefinícii niektorých jednotiek dostatočne presne určených pomocou fyzikálnych konštánt. To sa týka aj kilogramu, ktorý stále existuje ako posledný fyzický artefakt,  ktorý stráca každoročne časť svojej hmotnosti. Navrhuje sa aj zriadenie krátkodobej pracovnej skupiny, v ktorej by boli zástupcovia CIPM, BIPM, členských štátov, národných  metrologických ústavov (NMI), a ktorá by pripravila návrh zmien v stratégii aj praktickej činnosti BIPM, aby ich mohla odsúhlasiť budúca CGPM. 
Rokovanie sa zameralo na diskusiu o základných strategických otázkach, riadiacich postupoch a finančných prístupoch v BIPM. Významným bodom rokovania bolo schválenie automatického mechanizmu na vylúčenie štátov, ktoré neplatia svoje príspevky a majú pritom prospech, z Metrickej konvencie.
 
Rozpočet BIPM na obdobie rokov 2013-2016 sa stal kľúčovým bodom rokovania, kde sa zvažovalo financovanie urýchľovača Linac, navrhli sa varianty krytia rozpočtu z rôznych zdrojov (z rozvojových programov,  z dobrovoľných príspevkov, vrátane zohľadnenia inflácie. O financovaní činnosti BIPM sa viedla najdlhšia diskusia. 
Členské štáty nakoniec schválili rozpočet, ktorý sa bude každoročne zvyšovať o jedno percento a bude v 11 577 000,- eur v roku 2013, 11 693 000,- eur v roku 2014 a 11 810 000,- eur v roku 2015. Slovenská delegácia sa zdržala hlasovania o tejto rezolúcii aj s ďalšími krajinami. Metrická konvencia prijíma rozhodnutia konsenzom, preto krajiny nesúhlasiace s návrhom, majú  právo zdržať sa.   
 
Pokračuje spolupráca s Medzinárodným výborom pre miera a váhy (CIPM),  Medzinárodná spolupráca pre akreditáciu laboratórií ( ILAC) a so Svetovou meteorologickou organizáciou (WMO). Ide napr. o spoluprácu na projekte celosvetového sledovania parametrov atmosféry, kedy sa vyžaduje zabezpečenie kalibrácie na najvyššej možnej metrologickej úrovni. V tejto aktivite bude BIPM v spolupráci s národnými metrologickými ústavmi pokračovať, avšak bez nároku na zvýšenie finančných prostriedkov. Aktivity sú vyvíjané aj do nových oblastí merania a metrológie, ako je nanometroĺogia, ktorá bude hrať významnú úlohu v uhlíkovej ekonomike, ale aj do oblasti zdravotníckych pomôcok s meracou funkciou a iných oblastí, ktoré nie sú ešte predmetom regulovanej oblasti merania. Taktiež sa postupuje aj v oblasti akreditácie laboratórií (ILAC) s cieľom postupne dosiahnuť celosvetovo medzinárodne porovnateľný štandard laboratórií a výsledkov meraní.
Delegáti zvolili deviatich členov CIPM. Rozhodli aj o tom, že nasledujúce zasadnutie CGPM sa bude konať o tri roky namiesto štyroch rokov, teda v roku 2014.
            Účel cesty bol splnený v plnom rozsahu a jej výsledky sa premietnu do činnosti ÚNMS 
SR, Slovenského metrologického ústavu, Slovenskej legálnej metrológie, n.o., autorizovaných 
osôb, najmä v oblasti implementácie redefinícií piatich základných jednotiek medzinárodného
systému jednotiek (SI).
Úlohou úradu a ostaných ním zriadených organizácií štátnej správy bude implementovať rezolúcie, zabezpečiť realizáciu národných etalónov Slovenskej republiky v súlade s budúcou redefiníciou niektorých základných jednotiek SI.
            Výsledky konferencie  nebudú mať podstatný  finančný dopad  a ekonomický vplyv, ani negatívny vplyv na  podnikateľské prostredie a zamestnanosť. Mierne sa zvýši len príspevok Slovenskej republiky platený do BIPM v rámci rozpočtu ÚNMS SR, ktorý sa nemení a zodpovedá 0,1 % príspevku SR do OSN.